|  |  |  |  |  |
| --- | --- | --- | --- | --- |
| IME I PREZIME: | | RAZRED: | | REDNI BROJ SATA: 8 |
| PREDMETNO PODRUČJE: | GLAZBENA KULTURA | | | |
| DOMENA: | A. SLUŠANJE I UPOZNAVANJE GLAZBE  B. IZRAŽAVANJE GLAZBOM I UZ GLAZBU  C. GLAZBA U KONTEKSTU | | | |
| TEMA: | Dogodi se usred noći | | | |
| NASTAVNI SADRŽAJ: | PJEVANJE, SVIRANJE I POKRET:*Bratec Martin*, tradicijska iz Francuske SLUŠANJE: Gustav Mahler: 1. Simfonija, III. stavak, tema | | | |
| ISHODI: | **OŠ GK A. 2. 1. Učenik poznaje određeni broj skladbi.**   * poznaje određeni broj kraćih skladbi (cjelovite skladbe, stavci ili ulomci) različitih vrsta glazbe (klasična, tradicijska, popularna, *jazz* i filmska glazba)   **OŠ GK A. 2. 2. Učenik temeljem slušanja razlikuje pojedine glazbeno-izražajne sastavnice.**   * temeljem slušanja razlikuje metar, dobe, tempo, visinu tona, dinamiku, boju, izvođače   **OŠ GK B. 2. 1. Učenik sudjeluje u zajedničkoj izvedbi glazbe.**   * sudjeluje u zajedničkoj izvedbi glazbe, usklađuje vlastitu izvedbu s izvedbama drugih učenika te vrednuje vlastitu izvedbu, izvedbe drugih i zajedničku izvedbu   **OŠ GK B. 2. 2. Učenik pjeva/izvodi pjesme i brojalice.**   * pjeva/izvodi pjesme i brojalice i pritom uvažava glazbeno-izražajne sastavnice (metar/dobe, tempo, visina tona, dinamika)   **OŠ GK C. 2. 1. Učenik na osnovu slušanja glazbe i aktivnog muziciranja prepoznaje različite uloge glazbe.**   * na osnovu slušanja glazbe i aktivnog muziciranja prepoznaje različite uloge glazbe (svečana glazba, glazba za ples i sl.) | | | |
| NASTAVNE SITUACIJE | | | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA | |
| **1. Uvodna aktivnost**  Učiteljica/učitelj s učenicima razgovara o glazbalima koje vide na fotografiji u udžbeniku na 14. stranici. Učenici prepoznaju violinu i violončelo. Prisjetite se i na Profilovoj platformi – u videoteci, pogledajte i poslušajte jedan od glazbenih primjera koje ste slušali prošle godine, u izvedbi violine i violončela, a koji se učenicima posebno dopao.  Violina - Antonio Vivaldi: *Četiri godišnja doba, Jesen*  John Williams: *Tema za violinu i glasovir*  Violončelo - Luis Fonsi i Daddy Yankee: *Despasito*  Postavite učenicima pitanje: Zvuk kojega glazbala vam se više sviđa?  Oni kojima se sviđa violina, neka stanu na lijevu stranu učionice, a oni kojima se sviđa violončelo, na desnu. Svaka skupina treba na jedan zajednički papir napisati što je ovim glazbalima zajedničko te po čemu se razlikuju. Neka skupina odabere samo jednog učenika koji će zapisivati, a zatim i pročitati njihove zajedničke prijedloge. Skupine naizmjenično čitaju prijedloge koje učiteljica/učitelj potvrđuje ili usmjerava.  Oba glazbala pripadaju istoj skupini glazbala, a radi se o gudaćim glazbalima. Ton na njima nastaje povlačenjem gudala po žicama ili trzanjem žica. Oba glazbala imaju po četiri žice. Vijci na vratu i jednog i drugog glazbala služe kako bi se ugodila visina tona. Lijevom rukom glazbenici skraćuju žicu dok u desnoj drže gudalo. Za razliku od klavirista koji sviraju s pet prstiju lijeve ruke, violinisti i violončelisti jedan prst lijeve ruke (u ovom slučaju palac) koriste za pridržavanje vrata violine ili čela.  Violina i violončelo razlikuju se po tome što su žice violine tanje nego žice violončela te zbog toga mogu proizvoditi više tonove, a ton im ima svjetliju boju. Violinu glazbenik može svirati dok stoji, što kod violončela nije slučaj. Violina se za vrijeme sviranja drži pod vratom, dok se violončelo drži između koljena. Violončelo je veće od violine, stoga je i njegova boja tona tamnija.  Komunikacijska situacija: Koje vam se glazbalo po boji tona više sviđa? Ton ima četiri bitna obilježja: visinu, trajanje, intenzitet i boju. Violina ima svjetliju boju tona od violončela. Boja je vezana za materijal, veličinu i građu glazbala te ovisi o raznolikosti načina njegovog nastanka kao i vrsti materijala od kojeg je napravljen.  **2. Pjevanje**    Naučite pjevati pjesmicu *Bratec Martin*. S obzirom na njenu popularnost, sigurno je nekolicina učenika već poznaje od ranije. Osim na hrvatskome jeziku, pjesma je vrlo popularna na francuskom, talijanskom, njemačkom i engleskom jeziku. Ako postoji mogućnost i interes, nakon usvajanja pjesmice na hrvatskom jeziku, neka je učenici nauče i na jeziku koji uče u školi. U postupku učenja tradicijske pjesme iz Francuske *Bratec Martin,* najbolje je da učiteljica/učitelj pjeva pjesmu sama/sam uz matricu ili karaoke ovisno o tehničkoj opremljenosti razreda. Učenici pjesmu ponavljaju za učiteljicom/učiteljem, također uz matricu ili karaoke. Pjesma se uči po sluhu, ponavljanjem istih fraza.  Pitajte učenike znaju li kako se naziva odbijanje zvuka ili glasa u prirodi ili prostoriji. Kada zaključite kako se radi o ehu ili jeci, predložite im da tako pjevaju pjesmu. Učiteljica/učitelj dijeli učenike u dvije skupine. Prva skupina treba pjevati glasnije od druge, koja je njihova jeka. Neka u objema skupinama bude jednak broj učenika kako bi ih se dodatno senzibiliziralo za dinamičko nijansiranje i boju. Kada su učenici dobro naučili tekst i melodiju pjesme predložite im neka joj promijene i brzinu izvođenja. | | | **OŠ HJ** A. 2. 1. Učenik razgovara i govori u skladu s temom iz svakodnevnoga života i poštuje pravila uljudnoga ophođenja;  A. 2. 2. Učenik sluša jednostavne tekstove, točno izgovara glasove, riječi i rečenice na temelju slušanoga teksta; A. 2. 3. Učenik čita kratke tekstove tematski prikladne učeničkomu iskustvu, jezičnomu razvoju i interesima;  A. 2. 5. Učenik upotrebljava i objašnjava riječi, sintagme i rečenice u skladu s komunikacijskom situacijom.  **PID OŠ** C. 2. 2. Učenik raspravlja o ulozi i utjecaju pravila, prava i dužnosti na zajednicu te važnosti odgovornoga ponašanja  **UKU** A. 1. 2. Učenik se koristi jednostavnim strategijama učenja i rješava probleme u svim područjima učenja uz pomoć učitelja; B. 1. 1. Planiranje: Na poticaj i uz pomoć učitelja učenik određuje cilj učenja i odabire pristup učenju; B. 1. 4. Na poticaj i uz pomoć učitelja procjenjuje je li uspješno riješio zadatak ili naučio; C. 1. 2. Učenik iskazuje pozitivna i visoka očekivanja i vjeruje u svoj uspjeh u učenju; C. 1. 3. Učenik iskazuje interes za različita područja, preuzima odgovornost za svoje učenje i ustraje u učenju; D. 1. 2. Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** A. 1. 2. Upravlja emocijama i ponašanjem; A. 1. 3. Razvija svoje potencijale; A. 1. 4. Razvija radne navike.  **GOO** B. 1. 1. Promiče pravila demokratske zajednice; B. 1. 2. Sudjeluje u odlučivanju u demokratskoj zajednici; C. 1. 1. Sudjeluje u zajedničkom radu u razredu; C. 1. 2. Promiče solidarnost u razredu.  **OR** A. 1. 1. Prepoznaje svoje mjesto i povezanost s drugima u zajednici.  **IKT** A. 1. 2. Učenik se uz učiteljevu pomoć služi odabranim uređajima i programima; A. 1. 3. Učenik primjenjuje pravila za odgovorno i sigurno služenje programima i uređajima; D. 1. 1. Učenik se kreativno izražava i istražuje jednostavne metode za poticanje kreativnosti u zadanim ili novim uvjetima.  **ZDR** B. 1. 1. Razlikuje primjereno od neprimjerenoga ponašanja;  B. 1. 2. Razlikuje osnovne emocije i razvija empatiju; B. 1. 3. Prepoznaje igru kao važnu razvojnu i društvenu aktivnost. | |
| **3. Slušanje**  Gustav Mahler: 1. Simfonija, III stavak, tema  <https://www.youtube.com/watch?v=JEP2pA6srnk>  Interesantno je kako je Mahler iskoristio temu francuske tradicijske pjesmice *Bratec Martin* (*Frére Jacques*), ali u molskom tonalitetu. Slušajte početak III. stavka Mahlerove 1. simfonije u Slušaonici ili Videoteci Profilove platforme. Pitajte učenike čini li im se melodija na početku stavka poznatom. Zaključite kako je to ista pjesmica koju ste učili, ali joj je skladatelj glazbenim postupkom promijenio boju.  Komunikacijska situacija: Koje glazbalo izvodi glavnu temu stavka? Zaključite kako se radi o kontrabasu, glazbalu koje dolazi iz iste porodice glazbala kao violina i violončelo. Obratite pozornost na fotografiju kontrabasa u knjizi ili poslušajte video prijedlog u videoteci Profila. Pitajte učenike kako im se čini boja tona kontrabasa. Je li svjetlija ili tamnija od violine ili violončela? Kada zaključite da je tamnija, neka pronađu razlike između violine, violončela i kontrabasa. Recite im kako je kontrabas najveći od glazbala koje ste spominjali i kako u orkestru obično ima prateću ulogu, za razliku od violine kojoj je često povjerena melodija. No, ovoga puta u ovome glazbenom primjeru nije tako. Mahler je kontrabasu dodijelio važnu ulogu iznošenja glavne melodije u visokom registru. Ovom melodijom Mahler se prisjeća svojega djetinjstva iznoseći temu *Bratec Martin* u kanonu. Kakav je tempo skladbe, brz, umjeren ili polagan? Usporedite ga s vašom izvedbom pjesme. Pitajte učenike je li tempo izvođenja brži ili sporiji od vašega. S obzirom da je Mahler stavio vrlo spor tempo, pretpostavka je da ste pjevali brže od izvedbe koju smo predložili.  Zaključite kako je kontrabas svojom specifičnom bojom zvuka upotpunio glazbenu sliku simfonije, te kako ste naučenu pjesmu doživjeli u jednom drukčijem glazbenom ozračju nakon slušanja simfonije. Pjesmu *Bratec Martin* možete dodatno poslušati i na drugim jezicima te ih usporediti s našim jezikom ili međusobno. | | |